dagmang 


2021-2022 


Para kay Ermin Bellen (Ka Moses) 
at kay Kevin Castro (Ka Facio) 


dag-mang 


‘dapog sa tahanan. init sa lamig 
ng gabi. liwanag sa dilim. kapana- 
tagan sa mapanglaw na panahon. 
tanglaw ng pag-asa. 


“apoy. nagbabagang paglaban. 
nag-aalab na diwa. naglalagablab 
na pakikibaka. 


NILALAMAN 


Pambungad 
Mula sa patnugutan 


Dagmang 
Ka Alpha 


Sa Ngalan ni Digong 
Ka Lucio Castro 


Ang Talinghaga ng Dinusta 
Ka Ling 


Patungo sa Masa 
Ka Beray 


Liham ni Nanay Elma 


Aming NPA 
Hershey 


Sa Pagpitik ng Silo 
Lucio Castro 


Kayo Pa ang Terorista? 
Lucio Castro 


12 


15 


17 


20 


23 


24 
25 


29 


33 


Sa Pag-Alala sa mga Biktima ng 


Karahasan 

Kevin Cedrick “Lucio” Castro 
Daglian 

Yang Nakpil 


Oda sa Ulan 
Astro Guerrero Caballero 


Sa Pagdakila sa mga Bayani 
Ka Lucio Castro 


Saan Matatagpuan? 
Ka Lucio Castro 


Lakas Nila ay Walang-Saysay 
Ka Xinja 
Night Musings of a Warrior 


Ka Lucio Castro 


Pag-aaral 
Astro Guerrero Caballero 


Gawaing Masa 
Astro Guerrero Caballero 


35 


40 


44 


50 


52 


56 


58 


61 


62 


11 


12 


PAMBUNGAD 


Silbing init at liwanag ang nga tinipong tula, awit at liham 
sa unos ng rehimeng US-Duterte. Anim na taong hinalihaw 
ng rehimen ang mamamayang Pilipino sa walang kapantay 
nitong antas ng kriminalidad at karahasan. Anim na taon 
din itong tinapatan ng walang-pagod na pakikibaka, 
pagwawasto at pagpapatatag. 


Sa huling taon ng rehimeng US-Duterte, determinadong 
nakipaggitgitan ang Partido at hukbong bayan para labanan 
ang iba't ibang atake ng estado sa rebolusyonaryong hanay 
atsa mamamayan. Hinangad ng pasistang estadong durugin 
sa wakas ang buong kilusan. Pilit itong naghasik ng takot at 
pangamba sa isip ng mamamayan at putulin ang ugnayan 
ng masa at hukbo. Sa halip, pinatibay pa ng mga suliranin 
ang pagkakaisa ng hukbo at masang pinaglilingkuran nito. 
Ang ng mga hamon at kagipitan ang patuloy na nagpanday 
sa mga rebolusyonaryo upang magpunyagi sa landas ng 
pakikibaka. Ilang ulit na tinakdaan ang hangganan nito, 
ngunit sa huli, binigo ng rebolusyonaryong kilusan ang 
imbing pangarap ng rehimeng US-Duterte na tuldukan ang 
pakikibaka ng mamamayang Pilipino sa 2022. Paglaban 
ang itinugon ng sambayanan. 


Tunghayan sa mga mapanlabang likhang-kultura sa unang 
bolyum ng Dagmang ang huling mga taon ng pakikibaka 
laban sa pasistang rehimen. Sa mga tulang Sa Ngalan 
ni Digong at Ang Talinhaga ng Dinusta, kumukulo ang 
disgusto sa reaksyunaryong pangulo at umiigting na 


hangarin para sa pagpapabagsak dito. Nasa Patungo sa 
Masa, liham ni Nanay Elma, Aming NPA at Sa Pagpitik ng 
Silo ang wagas na pagkakaisa at pagpapahalaga ng masa 
at hukbo sa isa't isa. Habang kinukundena ang brutalidad 
ng rehimen, ginugunita at tinatanghal ang mga biktima 
at bayani sa Kayo Pa ang Terorista? At sa Sa Pag-Alala 
sa Mga Biktima ng Karahasan. Dala ng Daglian at Oda sa 
Ulan ang pagpupunyagi ng hukbong bayan sa harap ng 
tigreng papel na kaaway at ng mararahas na kalagayan. 
liwan naman ng mga tulang Sa Pagdakila sa mga Bayani, 
Saan Matatagpuan? At Night Musings of a Warrior ang mga 
kataga para sa pagpapatuloy sa rebolusyonaryong landas, 
sa armadong pakikibaka, sa harap ng mga kontradiksyon 
at hamon ng pakikihamok. Ang sining at panitikang ito 
ng mga rebolusyonaryo mula sa iba't ibang uri, sa iba't 
ibang larangan, ang magsisilbing testamento sa pagtutol at 
pakikidigma sa nabigong rehimeng US-Duterte. 


Pinasasalamatan ng pamatnugutan ng Dagmang ang lahat 
ng nag-ambag para sa paglilimbag ng koleksyong ito. Alay 
ito kay Ka Moses (Ermin Bellen), na nagsaisip ng konsepto 
ng Dagmang bilang literary folio. Alay din ito kay Ka Facio 
(Kevin Castro), na isa sa mga kasamang pinaka-pursigido at 
ubos-kayang nag-ambag upang magmateryalisa ang litfolio 
na ito. Karamihan ng nilalaman ng unang bolyum na ito ay 
mga nilikha niya sa huling taon ng kanyang dakilang buhay. 


Kunan natin ng lakas at inspirasyon ang init ng mga 
tinipong likha para sa pagpupunyagi, at gatungan pa 
natin ang dagmang ng mga mapanlaban pang kwento't 
pagsasalarawan sa buhay at pakikibaka nating api't 
pinagsasamantalahan. d 

Dagmang 
ni Ka Alpha 


Sa umpisa, kailangang magyasyas 
ng tuyong kahoy na pampadingas, 
ng sa gayon ay magtuloy ang apoy 


upang mga pagal na katawan ay mabigyan ng 
kaginhawaan 


Ilang ulit mang makaramdam ng panlalamig 
Init na hatid nito'y nagpapaalab ng damdamin 
Handang sumabak muli sa gawain, 


na sa pakikihamok ay kailangang yakapin. 


Kahit saan, “di mawawala ang mga kahoy 
na sumasalamim sa mga masang nananaghoy 
sa mga karaingan at karahasan 


sa kamay ng kaaway, kanilang nararanasan. 

Kaya hamon sa hukbo, paano maigugupo 
dilim ng gabi ay pagliwanagin, 
tipunin ang kahoy at saka pagliyabin. 


Gaya ng masang dapat pagkaisahin. 


Init sa puso'y pag alabin, 


huwag bigyang puwang, kaaway, puminsala sa 
atin. 


Tulad ng dagmang na magiging liwanag sa dilim, 
magpapanatili ng diwang palaban sa kabila ng 


kahirapang dinaranas natin. 

Sa Ngalan ni Digong 


ni Lucio Castro 


Digong, o Digong! 

Ngalan mo'y dumadagundong! 

Sa iyong pag-usbong, 

kaming lahat ay nakulong! 
Paglaya nami'y sinuplong 

sa mga imperyalista'y sinumbong. 
Sa mura mong malulutong 

si Juan ay nalulong. 

Sa bawat pagbulong 

at paghingi ng datung 

ng bayaran mong mga ulupong, 
ika'y hilong-talilong, 

tila lasing na galunggong. 

ang madungis mong bukong-bukong 
pinahahalik mo sa iyong lupong 


todo-bigay naman sa pagsulong 

ng iyong adhikaing paurong. 

Pati baga mga mahistradong 

sa trono'y ikaw ang nagpatong, 
Aba! Ngayo'y tila asong 

naglalaway sa limpak mong pasalubong. 
Sa ilalim ng iyong ilong 

mga alipores mo'y nanggagatong 
sa kahirapan ng mga taong 

sa init ay natututong. 

Sa tuwing kayo ay nagpupulong 

ng barkada mong mangongotong - 
aba hangal! - ang pulutong 

ng kulto mo'y umaalulong! 

Umiikot na parang gulong 

ang gala mong mga mokong 

(ang katiwala na si Bong 

at ang anak na si Pulong) 

na sanggang-dikit at iyong katulong 
para kaban ng baya'y maidugtong 


sa yaman mong nakatalukbong. 


Digong, o Digong! 

Kami'y sa iyo nakalambong 
gamit ang taglay naming dunong. 
Aba! Amin na ngang isusulong 

na ikaw ay lubusang maitungtong 

sa isang napakalaking lusong: 

ang magsasaka't manggagawa'y magtutulong 
na mawakasan ang iyong pagyabong 
hindi ka nila ikakanlong 

babayuhin ka pa nang pinong-pino 
hanggang maglaho ang iyong ugong 
at maging isa ka na lang tanong 


sa alaala ng kahapon. 

Ang Talinhaga ng Dinusta 
ni Ka Ling 


Nakakatakas ang gata kahit nakatakip ang 
kaserola. 


Aalpas ang masa kapag lalong inalisan ng laya. 
Ang mga higit na ginipit ay maghihimagsik. 


Ang mga higit na sinupil ay kakawala sa 
pagkaalipin. 


Mas tumutulin ang takbo ng kabayo 
Sa lalong paghagupit at pagsipa ng kanyang amo. 
Sa mga nakaranas ng sakit, ng pagmamalupit 


Ang pag-asam nila sa katarungan ay mas mabilis 
at mabagsik! 


Hindi titila ang ulan para sa atin. 
Hindi kusang babagsak ang mga sakim. 


Kailangang may gawin. 


Hindi bato ang lalapit sa suso. 


At hindi darating ang tagumpay kung hindi 
seryoso. 


Panahon nang tumayo, 


kumilos at umakto. 


Mas tumatamis ang anumang inasukalan 
kung bago nito'y iinom muna ng mapait na tsaa. 
Mas tumatamis ang katarungan 


sa panlasa ng masang pinagkaitan ng hustisya. 


At mas masakit ang pagkahulog 
kung magmumula sa mas mataas na gusali 
Gayundin ito sa pagbulusok 


ng halimaw na si Duterte. 


Anumang taas at tayog ng itinayong palasyo, 
kung ang kinatitirikan nito'y buhaghag at ampaw 


sa pagdating ng sigwa ng rebolusyon, tiyak 
guguho 


ang rehimeng ampaw at pabaya sa kanyang 

mamamayan. 
Kapag napatay mo ang kahit isang pisukan, 

tiyak dudumugin ka ng kanyang kasamahan. 

Ang masang maliliit man sa mata ni Duterte 
kapag armado ng galit mula sa mga kinitil na kauri 
ay katatakutang tiyak ng mga naghahari. 

Tumakbo ka ma'y aabutin ng panusok, 

magtago man kung saang sulok 

hindi ka maliligtas sa dudumog na poot 

kahit na ikaw na tinatawag ang sariling Diyos 

ay tiyak na gagapangin ng nginig at hilakbot -- 


mula ulo hanggang paa. 


Wala kang magagawa. 


Tipunin man ang iyong naglalakihang armadong 
tropa 


sa maliliit na pisukan sila'y kaawa-awa. 

At lahat kayo'y tatawanan ng kasaysayan 
dahil katulad ng diktador-pasistang si Marcos 
ibabagsak ka lang din ng taumbayan 


kasama ng kasalanan mong walang makatutubos. 


Patungo sa Masa 


ni Ka Beray 


Sa bawat paglalakbay, paghinto, paghimpil 
maraming natutunan bago ang paghimbing 
ang bigat ng dala ay kaya-kayang tiisin 


madulas man sa bato, ako'y babangon pa rin. 


Ang daang matinik ay ating hahawanin 
upang makamit sadya nating layunin 
ating mapaglingkuran ang masang inaapi 


para maturuan silang lumaban sa karapatan 
nilang angkin. 


Anumang haba ng sapa ay ating babagtasin 
matayog na tatahakin matatarik na bulubundukin 


mahaba man ang tabing-dagat ito'y ating 
babaybayin 


para ang masang magigiting ay ating makapiling. 

Liham para sa mga kasama 


Kaibigan, Kasama, Kapatid, Kapamilya 


Maraming salamat sa inyong mga tulong. Hindi 
namin matatawaran at higit hindi malilimutan. 
Maraming salamat sa pakikinig sa aming kwento 
Namimis na namin kayo. Saanman kayo naroroon 
mag-ingat kayo. Gustuhin man naming sabihing 
dito na lang kayo para magkakasama tayo, alam 
din naming hindi pwede dahil may iba't ibang 
gawain pa kayo. Magkaganunpaman hindi namin 
kayo makakalimutan mga kasama. Ang mga 
masa niyo ay nandito lang maghihintay sa muling 
pagbabalik niyo at handang tumulong sa inyo sa 
abot ng makakaya. Mananatili kaming kaibigan, 
kapamilya, kapatid at kapanalig. 


Mama Elma 


Aming NPA (adaptasyon ng Diwata 
Abra ft. Chito Miranda) 


Ka Shelland 


Chorus: 


Kapag andyan ang hukbo, masa sa baryo ay 
tumutungo 


“Di dapat kayo ginugusto sabi ng sundalo 
Anuman ang sabihin nila, “di kami naniniwala 


Pagkat kayo lang ang minamahal namin na NPA 


Bridge: 

Ahh... (4x) 

(Aming NPA) Kayo'y aming tagapagtanggol 

Kapag mga sundalo, kami'y pilit na kinukulong 
(Mga sundalo) Tamang hinala sa masang nakikita 
Sasabihing NPA at sila ay mangungulata 


('langhiyang sundalo) Sila ma'y katapat bagamat 
pinagbabawalan 


Ipaglalaban sapagkat kayo lang ang minamahal 
namin na NPA ahhh... (4x) 

Rap: 


Naaalala ko pa “nung una kayong makausap, 
nagmumulat 


Gustung-gusto kayo, kausapin, makilala subalit 
may kaba kasi baka panggap lang 


Sundalo, amin nang napatunayan, karapat-dapat 
na kami ay magtiwala 


Sa isang hukbo na hin'di terorista, kesa sa mga 
sundalong berdugo’t pasista 


“ED tayo, oo, kayo at kami, tatalakayin natin ang 
iba't ibang isyu rito 


Tugmang sabihing magsasaka ay walang lupa, kasi 
uso pa rin ang porsyentuhan at hatian 


Kung sa bagay, pansariling interes lang ng iilan 
ang mahalaga at pinoprotektahan 


Aminin niyo man o hindi kapag NPA andyan, 
pasimple na ngumingiti sana sila'y dumaan 


(Repeat Chorus at Bridge) 


Rap: 


Hanggang sa dumaan kayo uli at unti-unting 
nakikilala munti 


Nanggagamot sa mga magsasaka, ah, naglakas- 


loob ah, doon na pumila ah 


Daming pumipila daig pang MRT, buti pa sa NPA, 
libreng ginagamot kami 


Tumutulong, rin ang mga NPA, sa gawaing 
produksyon, sa bukirin ng masa, 


Salamat sa NPA, susubukang ayusin, 
Ng mga kasama, away sa pagitan ng masa 


Lahat ng ito'y ginagawa ng hukbo sa masa na, 
walang hinihinging kapalit oh 


Di nagsasawang mahalin, oh, kayo ang laging nais 
makapiling 


Hindi mga sundalo kundi Bagong Hukbong Bayan, 
magigiting 


Artikulado’t matitikas, mapangahas 


Samahan ang NPA, sabay-sabay tayong 
magrebolusyon 


(Repeat Chorus) 


Noong makita kayo, “di makapaniwala, sa taglay 
niyong husay 


Napahanga rin ako pero bakit ganito, bakit 
naaagit, sinasabi ko na nga 


Naaakit akong sumama, napupukaw sa ginagawa 

ng mga kasama 


Kaya ngayon alam ko na kung bat maraming 
gustong sumama, mahihikayat ka ring sumama sa 
hukbo 


(Repeat Chorus and Bridge) 


Sa Pagpitik ng Silo 


ni L. Castro 


Sumalubong sa akin ang katatabas lamang na 
sukal 


na para bang binabanggit na dito ay may 
napadaan. 


Walang imik, dinala ako ng mga sangang wala 
nang buhay 


sa kapapaldas lamang na lagusan ng aking 
kaaway, 


kasabay nito ang pagrereklamo ng mga bato na 
sila'y dinampian 


ng madudungis na pigi ng kamoplaheng 
kinasusuklaman. 


Sa isang sulok ng kakapalan ng kahoy at uway, 
naghuhuntahan ang mga kulasisi’t kalaw 


kung paano niransak ng mga kombat ang mga 
katmong naghihintay 


na mapulot at mapakinabangan ng sikmurang 
kumakalam. 

Bilang pasalubong ng mga dayong hindi naman 
inimbitahan, 


itinambak ang mga kalat na sinalo ng lupang 
ngumangawngaw - 


balat ng masarap na tsokolate ang sa patag ay 
humandusay 


habang nakapakat ang balat ng biskwit na 
mumurahin sa palanasan. 


Hindi ako gumawa ng kahit ni anumang galaw. 
Dumampi man ang hamog na sa aki'y nagpaginaw, 


itinabi ko na muna ang mga tikhim sa aking 
lalamunan. 


Kapiling ko ang malalagong damo at pandan- 
pandanan 


nang pansamantala muna akong nanahan 
sa tabi ng kahoy-dalaga’t rambutan, 


sapat nang kublihan kapag ako ay napuna ng 
aking sinusubaybayan. 


Hindi nalimutan ng hangin ang aming kasunduan: 


magdadala siya ng balita sa kanyang pagdalaw. 


Nang humampas ang kanyang ipinadalang kawal, 
bitbit nga nito ang isang pamilyar na alingasaw - 
amoy ng yosing bago lamang na nabuhay. 

Sa paghithit at pagbuga ng bagang pinapatay, 
para bang hari ang apoy na sa aki'y kumakaway 


at tila nagsasabing “sa iyo ko na siya ihahabilin, 
kaibigan.” 


Habang paubos ang upos na pinagkakaabalahan, 
naghambugan pa ang mga kaawa-awang 
(subalit walang awang) kawal: 


ipinagmalaki kung ilan ang nasindak na mga mag- 
uuway, 


ipinagyabang kung ilang katutubo ang hinimatay, 


ibinida pa kung ilang pananim ang kanilang 
sadyang inapakan. 


Ikinubli ng lagaslas ng sapa ang aking 
naramdaman 


na galit sa mga berdugong walang ibang alam 


kundi abalahin ang magsasakang ang nais lang ay 
mabuhay. 


Saksi ang nakapaligid na gulod sa kahayupang 
pinagkuwentuhan 


ng mga ‘bayaning’ bayaran ng rehimeng walang 
dangal. 


Sapat na ang lahat ng narinig, naamoy, at 
nasaksihan 


para aking senyasan na maghanda ang hukbong 
bayan. 


Hindi man kasama sa pagpapataw ng katarungan, 
naiambag ko sa mga kasama ang aking kasanayan 
na dati sa siluan at bitagan ko lang nailaan. 

Ako'y umalis muna, sa mga kasama'y nagpaalam, 
pabalik sa aming tirahan 

para ibalita sa baseng matibay 

ang nakaambang tagumpay 


ng Bagong Hukbong Bayan. 


Kayo Pa ang Terorista? 
ni Kevin Cedrick “Lucio” Castro 


kayong inilulubog sa kumunoy ng kahirapan 
nag-aalburuto na ang sikmura dulot ng kagutuman 
ang iniinom ay latak na tira ng mayayaman 
pinipilit ng sistemang yakapin ang kasalatan 

kayo na nga ang kinakawawa 

kayo pa ang terorista? 


kayong naghahangad lamang ng magandang 
kinabukasan 

minumutawi sa labi ang kabuluhan ng kalayaan 
ibinabandera sa lansangan ang batayang 
karapatan 

isinusulong ang kapakanan ng aping sambayanan 
kayo na nga ang puno ng pag-asa 

kayo pa ang terorista? 


kayong kumakalinga sa pinagsasamantalahan 
mga magsasaka'y tinatanggap sa loob ng tahanan 
mga katutubo’y kinakanlong ng buong 
pamantasan 

mga manggagawa'y sinasamahan sa piketlayn ng 
paglaban 

kayo na nga ang umaaruga 

kayo pa ang terorista? 

kayong pinatitikim ng latay ng karahasan 
tinotortyur habang pinagtatawanan ng estadong 
kawatan 

dinaranas ang impyerno sa kamay ng 
kasundaluhan 

hinuhukayan na ng berdugo ng sa iyo'y 
paglilibingan 

kayo na nga ang pinapatay 

kayo pa ang terorista? 


kayong ang buhay na nagisnan ay maluwag na 
tinalikdan 

nagpunyaging maging gerilyang binabaka ang 
kamatayan 

naghaharing-uri’y kinatakutan ang sandatang 
hinawakan 

na yayanig sa kaharian ng tiranikong 
kinasusuklaman 

kayo ay ‘di pangkaraniwan 

sa mata ng masa, kayo'y hindi terorista! 


Sa Pag-alala sa mga Biktima ng 
Karahasan 


ni L. Castro 


walang pinatay nang walang dahilan 
sapat na'ng batayan ang ginamit sa pagpatay 
upang malaman ang sirkumstansya ng karahasan 


bakit sinaksak nang makailang ulit ang sa 
biktimang likuran? 


bakit pinaputukan kahit hindi naman nanlaban? 


sinong nasa likod ng karumal-dumal na 
pagpaslang? 


sa higit pang pagsisiyasat, kusa nang lilitaw 
ang kalagayang kinainugan ng bawat kasalanan 


ang sinaksak ay aktibistang kagagaling lamang sa 
lansangan 


ang binaril ay magsasakang habang nagbubungkal 
ay tinambangan 


binayaran ang mga goons ng panginoong 
maylupang nangangamkam 


sa naisiwalat na katotohanan 


tatambad sa madla ang balitang 


sa kultura ng impyunidad ang naghaharing-uri’y 
nakasandal 


walang pinatay nang hindi pinagluksaan 


laksa-laksang luha ang tumulo sa mata ng 
nagmamahal 


kahit na ang hindi nakakakilala’y nagpapaabot ng 
simpatyang 


pumapanig sa panawagang managot ang 
nasasakdal 


subalit sa likod ng pagtangis ng sambayanan 

ang mababangis na berdugo ay naghahalakhakan 
nakangising binabantayan ang tropeyong bangkay 
paiikut-ikutin ang pagod ng kapamilyang 
naghahangad lamang ng burol na marangal 
bababuyin pa ang binulok na nilang katawan 

para lamang walang-awang pagkakitaan 

nang makabili ng alak at pulutan 

na papatusin habang pinag-uusapan 


kung sino ang sunod na paglalamayan 


walang pinatay na kinalimutan ng kasaysayan 


nagmartsa ang sanlaksang nakiramay sa 
lansangan 


binitbit sa liwasan ang larawan ng bumuwal 


sinariwa ng bawat silid-aralan ang kanyang buhay 
at kamatayan 


sa poot at galit ng mamamayan 


dinala ng mga magsasaka ang karit na pinatalas 
ng paglaban 


pinahinto ng mga manggagawa ang trabaho sa 
pagawaan 


humugos sa Mendiola ang paggiit na pagbayaran 


ng mga hayop na pasista ang ginawa nilang 
kasalanan 


walang pinatay na hindi nanawagan ng katarungan 
ang bawat araw na dumadaan 

ay paulit-ulit na binibilang 

ang lumilipas na mga buwan 

ay tanda ng kawalan 


ng hustisya sa sistemang 

pinaghaharian ng iilan 
patuloy na mananawagan 
patuloy na magtitimpi 
patuloy na magluluksa 


patuloy na makikibaka 


walang pinatay na ang kapayapaan ay 
katahimikan 


hindi naging mapayapa ang kaluluwang 
hindi nakuha ang kabayaran 

mula sa kriminal 

na hindi man lang pinagsisihan 

ang ginawang kasalanan 


mga demonyo lamang ang nakararamdam ng 
kapayapaan 


sa gitna ng katahimikan ng patung-patong na 
libingan 


makakamit lamang ang kapayapaan sa pag-iingay 
sa pagbulyaw sa pumatay 
sa pagsingil sa pumaslang 


sa pagdanak ng dugo na inutang 

magiging mapayapa lamang 

ang biktima ng karahasan 

sa pagbagsak ng sistemang 

pinahihintulutan 

ang pagkitil nang walang-pakundangan 

sa pagtatagumpay lamang ng digmang bayan 
makakamit ng mga martir ng himagsikan 

ang buhay na walang hanggan 


ang tunay na kapayapaan 

Dagli 
ni Yang Nakpil 


Maalinsangan ang panahon noong tanghaling iyon. 
Tumatagaktak ang aking pawis. Kay sarap lumangoy 
sa ilog sa ganitong oras! Kaso, naglalakbay kami 
para sa pinaplano naming TO. 


Nasanaynaako sa pagiging vanguard sa paglalakad- 
-nagmamasid, alerto at matalas ang pandama, 
tinitiyak ang paroroonan para sa buong yunit. 
Handang unang mapalaban, handang makauna sa 
paglaban. 


Regular na daan ang aming binabagtas. Sa kanan 
ko, tanaw ko ang ilog. Sa kaliwa, may daan na 
tatagpo sa binabagtas namin. Dahan-dahan akong 
umaabante dahil natatagalan ang kasunod ko. 
Sumulyap muli ako sa kanan. Natakpan na ng 
mga bato ang tanaw sanang ilog. Tumingin ako sa 
kaliwa. Biglang nakuha ng pansin ko ang mga taong 
papalapit. 


Chino ang suot nila, mga naka-kawa at naka-bota. 
Inuusisa ko ang mga mukhang nagmimistulang 
mga kasama, ngunit wala akong makilala. Hinanda 
ko ang daliri ko sa gatilyo. Isa, dalawa, tatlo--bilang 


ko sa mga nagpapanggap na didire-diretsong 
dumadaan sa kalsada. Walang muwang sa aking 
presensya. Sumunod ang ikaapat na elemento nila 
at saka lamang ako napansin. 


“Ngeeh, kalaban!”, nanginginig niyang sinabi. 
Daglian niyang yinapos ang malaking bato sa tabi 
ng daan, tarantang kumubli habang nakalitaw ang 


mga brasong tangan ang kanyang baril. Naglingunan 
ang tatlong naunang elemento sa kanya. 


PANG! PANG! PANG! 


Nagtakbuhan sila sa magkabilang direksyon nang 
mamutok ako. 


“Kaaway!”, pasa ko sa mga kasama sa likod. 
Tssss... BOOM! 


Mabilis na nakatugon ang mga kasama para 
labanan ang kaaway. 


Kinse minutos bago sumagot ng putok ang kaaway. 
Nakalayo na kami sa panahon iyon, mabilis pero 
maingat na nagmamaniobra sa palayan ng kalapit 
na masa, ligtas at walang ni anumang pinsala. 

Hingal na hingal kami mula sa engkwentro, pero 
sa wakas, nakarating din kami sa mayor na gulod. 
Umupo kami upang magpahinga. 


Pinakatitingnan ko ang katapat naming pastuhan. 
Tila may gumagalaw sa kugunan. Makalipas ang 
ilang saglit, naglitawan ang mga ulong pangit! 
Nagtipon sila kadikit ng isang malaking puno, 
wari'y sinasaayos ang kanilang briefing. 


Pinarating ko sa aming iskwad lider ang nakita ko. ‘Di 
namin pinalagpas ang pagkakataon--pagkatapos 
ng ilang palitan at sa kumand ng aming iskwad 
lider, walang pag-aatubili kaming pumusisyon sa 
gulod. 


RATATATAT! 

Nagulantang ang kaaway ang paulanan namin sila 
ng bala. Nagsitakbuhan sila, nagkalat! Hindi na sila 
makaganti ng putok. Sa sobrang pagkakataranta 
pa'y parang mga bolang naggulungan ang kaaway 
pababa ng burol at patungo sa sapa! 


“Atras na!”, kumand ng aming iskwad lider. 


Sunod-sunod nang bumaba ang mga kasama ko 
mula sa aming kinatatayuan. “Di ko na napigilang 


humalakhak nang sumulyap ako sa huling sandali 
at nakita ang kaguluhan ng reaksyunaryong 
sandatahang pwersa. 


Sa pagsagpang namin sa gintong pagkakataong 
iyon, matagumpay naming nasindak ang pasistang 
80th IB na mahigit isang taon nang naninibasib sa 
Rizal. Nagtamo ang mga ito ng kaswalti, habang 
ligtas na nakaatras ang aming yunit. 


Sadyang ang tapang ng kaaway ay kaya lang nitong 
ipakita sa mamamayang walang kalaban-laban, 
ngunit tigreng papel itong tumitiklop sa harap ng 
Bagong Hukbong Bayan. 


Aksyong militar sa Brgy. Puray, Rodriguez, Rizal 
noong Agosto 2020 sa kwento nina Ka Akon at Ka 
Romnick “Ka Fighter” Gardose 

Oda sa Ulan 


ni Astro Guerrero Caballero 


Dito sa aming erya 
lagi na lang umuulan 
wala na ata sa damit ko ang tuyo 


at aabot na ang putik sa gilagid ko 


Ngunit magkagayon pa man, 
ang ilang saglit ng ‘di matapos-tapos na ulan 
ay aking ilalaan 


para gawan ito ng tula 


Ehem, ehem 


Dumaplis ang ilang patak ng ulan 
sa pisngi kong 
minsan na lamang makadama ng pagsuyo 


at sa pagdulas nito 

sa balat ko 
dahan-dahan 
dahan-dahan 

aking napansin 

ang ‘di mabilang-bilang 
na pag-apaw ng ulan 


sa paligid ko 


Ano nga ba ang ulan? 

Ang ulan ay pagbagsak ng tubig mula sa langit. 
Ang magbago ang hamog tungong alapaap 
mula sa alinsangan sa ibabaw ng dagat 

at alapaap tungong patak ng tubig 


ay pilit sa utak kong sumagit 


Ngunit ang ulan sa pakiramdam ko 


ay ‘di magkawangis ng panlabas nitong anyo 


Dahil ang ulan ay kamoplahe 


Kinukubli nito ang mandirigmang nagmamartsa 


45 


Sa landas ng sakripisyo’t pagpapakasakit 


na sa gitna ng delubyo'y nangangarap na sa wakas 
ay sumangit 


hindi lamang iyon 


nakikibaka upang mangyari ngang magkagayon 


Ang ulan ay sandata 

Lakas itong sumasanib 

sa kapursigihan at sining 

ng pwersang lulupig 

sa mga manlulupig 

na sa paglusob ng mga berdugo 
sa bawat purok at baryo 

ay parang duming lilinisin 

sa lupang binubuliglig 

ng mga mandaragit 

at sa pagpanaw nilang alipores 


ay wala man lamang sa kanilang alaalang 
mababanggit 


Dahil sa pag-apaw ng tubig 

na buhos ng ulan 

tiyak na tatangayin ang mga pwersa ng gahaman 
upang mabilis na lamunin 

sa kamatayang singbigat ng balahibo 

ang mga yaong nagkamaling 


pumanig sa kampo ng demonyo 


Ang ulan ay himagsikan 
Pagbabalikwas ito hindi lang ng langit 
kundi maging ng lupang kinakamkam 
lupang dinanakan 

ng dugo ng aping mamamayan 
lupang bulwagan 

ng mga kwento ng kalungkutan 

at dahil doon, 


inaantig ang puso ng buong mundo 


Pananaghoy ang tunay na pagbabago 
himagsikan ito lalong higit 

dahil pagkilos ito 

“di lamang ng iilang patak ng luha 

kundi pagkakaisa ng “di mabilang-bilang 
ng masang patak ng ulan 
nagsasama-sama upang bahain ang lupa 
nang mula sa kanayunan 

kubkubin ang kalunsuran! 

Kalunsurang kinaluluklukan 

ng madilim na kapangyarihang 


lumalapastangan sa inang kalikasan 


Kaya pagmasdan ang dahan-dahang pag-hulog ng 
ambon 


Unti-unti itong bubugso upang maging bagyo 
Sa paglingat mo'y nilamon ka na pala 


ng maugong nitong pagsasagasa 


Subalit pagkatapos 
paglipas ng unos 
tunghayan naman ang banaag 


ng paghumpay nito 


May mas maaliwalas pa ba 
sa unang sikat ng araw 


sa wakas ng siphayo? 


Sa pagtila ng ulan 
at pagwawakas ng tulang itong laan 
mungkahi kong tanawin natin 


ang dulo ng ating hangarin 


Sa pagdaplia ng ulan o kaya ma'y luha ng 
pagtangis 


dahan-dahan, 
dahan-dahan 
silipin mo ang langit, kasama! 


At alalahaning kasunod ng ulan ay pagsangit!* 


*pagsangit - mainit na pagsikat ng araw 

Sa pagdakila sa mga bayani 


ni L. Castro 


Lalong nagliwanag sa pagsapit ng dilim, 
kahit na lumukob ang ulap na nagngangalit, 


ang talang pinatingkad ng limang dekadang pag- 
iral. 


Sinubok na ng panahon, 
binaka ang mararahas na pagkakataon, 
subalit walang nakapiit sa lalo pang pagningning. 


Tinuwangan pa ang pagdiklap ng mga bagong 
sibol na bituin 


na nagsisilbing tanglaw sa laot at kabundukan. 


Hindi naibuwal ng lindol ang matayog na narra 
na malalim ang pundasyon ng matitibay na ugat. 
Sa piling ng lupa, lalo pa itong tumatayog - 


mga sangang malalago ay hindi man lang masira 
ng bagyo, 


malagas man ang mga dahon ay tiyak pa rin ang 
pagsibol - 


sa ilalim ng lilim ng punongkahoy ay malihim 


na makatatagpo ng pahingahan ang hapong 
magsasaka. 


Kawangis ng tala, kaparis ng narra, 

hindi mabubuwal at malulukuban 

ng mga terorista at tirano 

ang tunay na lingkod ng api't dinudusta. 

Sa pagpaslang sa mga lumalaban, 

tiniyak lamang ng kaaway na lalo pang mabubuhay 
ang pagnanais ng taumbayan 

na himagsika'y magtagumpay. 

Sa lalong pag-igting ng makatarungang digmaan, 
tala sa ating gumagabay, 

narra na ating kalasag, 

ang alaala't inspirasyon 


ng mga dakilang martir ng rebolusyon. 


Para kay Jorge “Ka Oris’ Madlos at ang iba pang 
bayani ng sambayanang Pilipino 

Saan Matatagpuan? 


ni L. Castro 


wala sa kapitolyo 

ang matatapat na lingkod-bayan - 

sila ay nasa kasuluk-sulukan ng kalunsuran: 
nagmumulat sa kamalayan ng mga maralita, 
nag-oorganisa sa hanay ng mga aktibista, 
nagpapakilos upang maipaglaban 


ang karapatan ng karamihan. 


wala sa senado o kongreso 

ang nararapat na lumikha ng batas - 

sila ay nasa kanayunan: 

madungis ang kamay sa pagbubungkal 

ng lupang sa kanila ay inaagaw. 

hindi panulat ang tangan ng kanilang kamay, 
sapagkat karit at araro ang kanilang hawak 
para linangin ang sakahang 


magpapakain sa sambayanan. 


swala sa Korte Suprema 

ang tunay na mahitrado at husgado - 
sila ay nasa mga baryo 

ng mga dukha't mahihirap: 

habang hinahanap ang katarungan 
sa kabuktutan ng lipunan, 

kanilang ipapataw ang hustisya 

na magtitiyak na mapagbayaran 

ng mga berdugo't mapagsamantala 


ang lahat ng kanilang kasalanan. 


wala sa Malakanyang 

ang tunay na pinuno ng bayan - 

sila ay nasa pabrika 

iniaalay ang lakas at sarili 

sa kapakanan ng mamamayan. 

sa kanilang bisig naitatayo ang mga gusali, 


sa kanilang palad dumadaan ang lahat ng 
nililikha. 


sa ngalan ng kapital, sila ma'y inaabuso ng iilan, 

darating ang oras na kanilang tutubusin 


ang yaman na dapat ay sa lahat. 


wala sa eleksyon 

ang tunay na pagbabago - 

ito ay kipkip ng rebolusyon: 
tinataglay ng bawat pulang bandilang 
iwinawagayway para ipakita 

ang lakas ng pagkakaisa 

ng lahat ng inaapi’t dinudusta; 
binibitbit ng bawat apoy ng gaserang 
inililiyab ang apoy para gabayan 

ang pagpapalitan ng mga kuru-kuro 
nang maagaw ang inisyatiba sa labanan; 
tinataglay ng bawat punglong 

aagaw ng kapangyarihan 

mula sa mga ganid at sakim 

at ipagkakaloob ito 

Sa nararapat na tumamo nito - 


ang uring proletaryado, 


sa gabay at pamumuno 


ng kanilang dakilang Partido. 

Lakas Nila ay Walang Saysay 


ni Ka Xinja 


Eroplano, helicopter, bomba, kanyon, drone 
Malalakas na armas 
At bombang ilang libra 


Bagong kagamitan nila sa pandarahas 


Ngunit walang silbi ang atake sa ating paglaban 
Kahit pa may sapat at malalakas silang sandata 
Kung kinakalaban naman nila'y 


Masang dapat nilang paglingkuran 


Hindi sapat kahit daang milyong sundalong 
abusado 


Na protektor ng mayayamang tao't pinagsisilbiha'y 


reaksyunaryo 
Para durugin ang rebolusyonaryong hukbo 


Na minamahal ng laksa-laksang tao 


Sapagkat sa porsyentuhan 
Ang naghahari ay iisa lamang sa lipunan 
At higit na nakararami ang siyamnapu't siyam 


Na kanilang pinagsasamantalahan 


Sa pagkakabuklod nito, hanip lamang ang iisang 
porsyento 


Kayang-kayang tirisin 
Kapangyarihan ng naghahari’y aagawin 


At iluluklok ang demokratikong gubyerno natin 


At sa araw ding iyon maipapamalas: 
Mamamayan ang mapagpasya 
At higit na malakas ang aping nagkakaisa 


Kaysa pa sa makabago nilang armas 


Ating higanteng pwersa 
‘di kailanman madudurog 


Ng mga reaksyunaryo't berdugo 


Dahil sadyang hindi mga bagay ang mapagpasya. 

Night Musings of a Warrior 
by L. Castro 


as the sun started to set 
the warrior bears the weight 
of hardships and difficulties 


set by people's enemies 


during the verge of twilight 
the warrior shows his might 
as oppressor smashed its fist 


while spawning a horrendous beast 


on the midst of dusk 
the warrior basks 
at the fiery blames 


caused by tyrant's claims 


when the gloaming came 
the warrior ignites the flame 
to which the oppressed exult 


beckoning the need to revolt 


as the eve started to fall 
the warrior stands still 
steadfast and determined 


on thriving “til the end 


during the spread of darkness 
the warrior might cease 
but the will to keep his stance 


will be fortified by the people's resistance 


on the middle of the night 
the warrior persists with his right 
to forward what is just 


while living the lessons of the past 

when the day starts to break 
the warrior is at his peak to make 
a future deemed by the weary 


as the dawn of the proletariat’s victory 


Written in the middle of the night, while pondering 
on the unceasing determination of the Red 
Fighters of the New People's Army to continue the 
protracted people's war despite the numerous 
attempts of the current Duterte regime to 
extinguish the people's will to revolt. 

